Općinsko državno odvjetništvo u Varaždinu je 22. kolovoza provelo prvo ispitivanje uhićenog hrvatskog državljanina (1970.) zbog osnovane sumnje da je počinio kaznena djela nasilja u obitelji iz čl. 179.a Kaznenog zakona i prijetnje.
Postoji osnovana sumnja da je 51-godišnji osumnjičenik od lipnja do kolovoza 2021. godine u obiteljskoj kući u mjestu kraj Ivanca teško kršio propise o zaštiti od nasilja u obitelji, odnosno da je učestalo, pod utjecajem alkohola, verbalno napadao i grubo vrijeđao svoju majku i prijetio joj smrću. Osnovano se sumnja da je 20. kolovoza mačetom mahao prema njoj uz prijetnje kako će ju ubiti, pa je ona u strahu pobjegla iz kuće.
Sutkinja istrage Županijskog suda u Varaždinu prihvatila je prijedlog državnog odvjetništva i odredila 51-godišnjem osumnjičeniku istražni zatvor zbog opasnosti od utjecaja na svjedoke u postupku i opasnosti od ponavljanja kaznenih djela.